26 martdan Namangan shahriga kirish va chiqish to‘xtatiladi

Namangan viloyat hokimining tegishli farmoyishi bilan, 26 mart kuni soat 00:01dan boshlab, Namangan shahriga viloyatning barcha hududlaridan kirish va Namangan shahridan respublikaning barcha hududlariga, shu jumladan viloyat tumanlariga chiqish har qanday transport vositalarida (avtobus, mikroavtobus va yengil avtotransport) to‘xtatiladi. Bu haqda Kun.uz'ga viloyat hokimligi axborot xizmati xabar berdi.
 Namangan shahriga kirish va chiqishdagi cheklovlar yuk tashish bilan bog‘liq hollarga, shuningdek, Namangan shahrida doimiy yashovchi (ro‘yxatdan o‘tgan) shaxslarga Namangan shahriga kirish uchun, viloyat tumanlaridan Namangan shahridagi mahalliy davlat hokimiyati organlari, huquq-tartibot idoralari, boshqarma, idora va tashkilot (nodavlat tashkilot)larda mehnat (xizmat) faoliyatini amalga oshirayotgan rahbar va xodimlar, shifokor va hamshiralar, davlat sanitariya va epidemiologik osoyishtalik markazi xodimlari hamda viloyat hokimining alohida topshirig‘iga asosan viloyat tumanlariga biriktirilgan mas'ul xodimlariga nisbatan tatbiq etilmaydi.
Farmoyishga asosan, karantin davrida tartib-intizom va amaldagi qonunchilik talablariga rioya etilishi bo‘yicha viloyat shtabi tuzildi.
Viloyat shtabiga tegishli boshqarma, idora va tashkilotlar bilan birga Namangan shahriga kirish va chiqish joylariga vaqtinchalik postlarning faoliyatini tashkil qilish va nazoratni yanada kuchaytirish;
shahar hududiga kirish va chiqish joylarini mutaxassislar bilan ta'minlash hamda teplovizorlar va antiseptik vositalar bilan jihozlash; 
Namangan shahriga kirib kelayotgan va chiqayotgan har qanday yuk tashish mashinalari, xodimlar boshqaruvidagi avtomashinalarni majburiy dezinfeksiya qilinishini ta'minlash;
shahar hududiga kirish va chiqishga qo‘yilgan cheklovlarga hamda aholining karantin qoidalariga qat'iy rioya etilishini hamda karantin qoidalarini buzgan shaxslarga o‘z vaqtida qonunchilikda belgilangan choralar ko‘rilishini ta'minlash;
tabiiy gaz, ichimlik suvi, elektr energiyasi, telefon aloqasi uchun to‘lovlar o‘z vaqtida amalga oshirilmaganligi sababli ikki oy davomida o‘chirilmasligini ta'minlash vazifalari yuklatildi.
Namangan shahridagi “Chorsu” va “Yashil” dehqon bozorlari va oziq-ovqat do‘konlariga qishloq xo‘jaligi va oziq-ovqat mahsulotlarini, shuningdek, dorixonalarga dori-darmonlar va antiseptik vositalarni olib kirilishida alohida maxsus ruxsatnoma asosida, yuk tashish mashinasi va mahsulotlarni dezinfeksiya qilgan holda kirishi ta'minlanadi.
Avvalroq koronavirus tarqalishining oldini olish maqsadida 22 martdan Toshkentda jamoat transportlariga qo‘yilgan vaqtinchalik taqiq 23 martdan boshlab qator viloyatlarda ham turli shakllarda amal qila boshlashi xabar qilingandi.